Μελιτζάνες με σκορδοξιδάτη σάλτσα (τσιλτίκ)
Ένας απλός και πεντανόστιμος μεζές με τηγανητή μελιτζάνα, τριμμένη ντομάτα και σκόρδο.
8 μελιτζάνες μέτριες, καθαρισμένες «μία ναι, μία όχι»* και μετά κομμένες σε μέτριους κύβους, 3-4 σκελίδες σκόρδο, τριμμένες, 2-3 κουτ. σούπας ξίδι της αρεσκείας μας, 500 γρ. ντομάτες, ώριμες, τριμμένες, 1 πιπεριά κέρατο, ψιλοκομμένη, 1/2 κουτ. γλυκού ζάχαρη, 50 ml ελαιόλαδο + επιπλέον για το τηγάνισμα, αλάτι, πιπέρι φρεσκοτριμμένο, 2-3 κουτ. σούπας γιαούρτι στραγγιστό για το σερβίρισμα (προαιρετικά)
Για τις μελιτζάνες με σκορδοξιδάτη σάλτσα (τσιλτίκ), αλατίζουμε τους κύβους μελιτζάνας και τους αφήνουμε σε σουρωτό για 30 λεπτά.Τους στύβουμε και στεγνώνουμε με πετσέτα. Αυτό το κάνουμε όχι τόσο για να τις ξεπικρίσουμε (πλέον οι περισσότερες μελιτζάνες δεν είναι πικρές), αλλά για να μην απορροφήσουν πολύ λάδι κατά το τηγάνισμα.Βάζουμε σε ένα τηγάνι ή σε μια μεσαίου μεγέθους κατσαρόλα με βαρύ πάτο ελαιόλαδο (περίπου 1 εκ. από τον πυθμένα του σκεύους) και το ζεσταίνουμε μέχρι η θερμοκρασία του να φτάσει περίπου τους 170°C. Αν δεν έχουμε θερμόμετρο, ρίχνουμε στο λάδι έναν κύβο ψωμιού: το λάδι πρέπει να «τσιτσιρίσει», χωρίς να βγάλει καπνούς.Τότε ρίχνουμε τα κομμάτια, χωρίς να τα αλευρώσουμε (ο στόχος δεν είναι να δημιουργηθεί κρούστα), και τα τσιγαρίζουμε μέχρι να χρυσίσουν και να είναι μισοέτοιμα. Τα βγάζουμε σε χαρτί κουζίνας με τρυπητή κουτάλα, να στραγγίξουν από το περιττό λάδι.Σε ένα αντικολλητικό τηγάνι ζεσταίνουμε το μετρημένο ελαιόλαδο σε μέτρια φωτιά και σοτάρουμε το σκόρδο για 8-10 δευτερόλεπτα, ίσα ίσα να αρωματίσει το λάδι (προσέχουμε μην καεί). Σβήνουμε με το ξίδι, αφήνουμε για λίγα δευτερόλεπτα να εξατμιστεί. Προσθέτουμε την ντομάτα, την πιπεριά, τη ζάχαρη, αλάτι, πιπέρι και χαμηλώνουμε τη φωτιά. Σιγοβράζουμε τη σάλτσα για 8-10 λεπτά ή μέχρι να εξατμιστούν τα υγρά και να δέσει. Σε μια πιατέλα στρώνουμε τις μελιτζάνες και περιχύνουμε με τη σάλτσα. Σερβίρουμε τις μελιτζάνες με σκορδοξιδάτη σάλτσα (τσιλτίκ) σε θερμοκρασία δωματίου. Αν θέλουμε, πριν σερβίρουμε, προσθέτουμε στη σάλτσα στραγγιστό γιαούρτι.
Λαχανικά,Μελιτζάνες,Ντομάτα,Πιπεριές,Vegan